Geliefde in koskringe sterf | Maroela Media
Dr. Renata Coetzee
Dr. Renata Coetzee, die bekende koskultuurkenner, is vandeesweek in die ouderdom van 88 in Stellenbosch oorlede.
Volgens Truida Prekel, 'n jare lange vriendin en familiewoordvoerder, is Coetzee Woensdag dood ná 'n lang siekte.
"Renata het oor vyf dekades pioniersnavorsing gedoen om kennis oor en bewustheid van die verskillende voedselkulture in Suid-Afrika te bevorder," het Prekel in 'n verklaring gesê.
"Deur lewenslange navorsing, en nege boeke, het Renata plaaslike en internasionale bewustheid van, en respek vir, die voedsel-erfenis van verskillende kultuurgroepe in Suid-Afrika bevorder. Deur haar skryfwerk, TV-programme, openbare lesings en onderrig het sy duisende vroue en honderde mans toegerus met kennis oor gesonde voeding, en oor die fynere kuns om gaste en toeriste met keurige, kreatiewe, outentieke inheemse kosse te onthaal. Verskeie van vandag se top-sjefs, onder andere Niël Stemmet, Reuben Riffel en Kobus van der Merwe, sê Renata was vir hulle 'n inspirasie en 'n mentor. In 2016 het Renata met Reuben Riffel in 'n CNN-program Culinary Journeys opgetree."
Coetzee is opgelei as voedingskundige en voedselwetenskaplike, maar was veel meer as 'n inspirerende dosent en akademikus.
"Sy het met respek en insig die voedselkulture, lewenstyle en tradisies van verskeie Suid-Afrikaanse groepe nagevors. In Spys en Drank het sy eers die multi-kulturele kos- en sosiale gebruike in die Wes-Kaap, tussen 1652 en 1800, nagevors. Die boek Funa – Food from Africa het die tradisionele Afrika-koskulture gevier. Haar unieke gespreksnavorsing in die laat 1990's en vroeë 2000's onder verskillende Khoi-Khoin-groepe het nuwe lewe gegee aan die Khoi-Khoin-voedselkultuur, deur die pragboeke Koekemakanka (in Afrikaans) en Kukumakranka (Engels)."
Coetzee se laaste boek, A Feast From Nature – Food Culture of the First Humans on Planet Earth, is waarskynlik die mooiste en die interessantste. Vir hierdie boek het Coetzee die voedsel-kultuur en lewenstyle van die vroegste mense ondersoek, en dit in verband gebring met dié van die Khoi-Khoin. Sy het haar kundigheid gekombineer met multidissiplinêre navorsing van meer as 15 jaar, waarin sy op 'n unieke manier aspekte van argeologie, paleontologie, plantkunde, genetika, geskiedenis, taalkunde, kultuur en veel meer bymekaargebring het. Alhoewel dit wetenskaplik gefundeer is, is die illustrasies en uitleg so mooi dat die boek 'n egte versamelstuk is.
Coetzee het by verskeie universiteite studeer en doseer, onder meer Potchefstroom (nou Noordwes), Stellenbosch, Pretoria, Wisconsin in Madison, en Cornell. In 2000 het sy die Kanselliersmedalje van Pretoria Universiteit ontvang vir haar navorsing oor etniese Afrika-kos, en vir die grondlegging van nagraadse studies in volume-spyseniering. In 2007 ontvang sy 'n eredoktorsgraad van die Universiteit van Noordwes. In Oktober 2016 het die Suid-Afrikaanse Akademie vir Wetenskap en Kuns haar 'n spesiale medalje vir haar lewensbydrae toegeken.
Inligting oor Renata se lewensviering in Stellenbosch sal later bekend gemaak word.
Renata Coetzee Stellenbosch Wes-Kaap
Mari · 10 maande gelede
Rus in vrede.Jy was 'n ikoon sonder gelyke. Jy het soveel mense se harte en lewens aangeraak. Dankie vir die kosbare nalatenskap in die vorm van boeke, bewusmaking , deel van kennis, en natuurlik, jou glimlag & omgee!